Hyväilysi kosketus

Hyväilysi kosketus (Deep End) on Jerzy Skolimowskin ohjaama elokuva vuodelta 1970. Siinä viisitoistavuotias ujo lontoolaispoika Mike (John Moulder-Brown) saa työn rapistuneen kylpylän valvojana ja rakastuu vapautuneeseen, kymmentä vuotta vanhempaan naiskollegaansa Susaniin (Jane Asher), joka on kihloissa.

Juoni
Viisitoistavuotias koulupudokas Mike (John Moulder-Brown) saa ensimmäisen työpaikan valvojana ränsistyneestä uimahallista, jossa häntä perehdyttää kymmentä vuotta vanhempi Susan (Jane Asher). Susanilla on tapana leikitellä miesten tunteilla ja näytellä milloin lämmintä ja ystävällistä, milloin etäistä. Mike huomaa pian, että uimahallin asiakkaat vaativat yksityisissä pukuhuoneissaan henkilökunnalta usein hyvin seksuaalisluonteisia palveluksia. Vanhempi nainen (Diana Dors) esimerkiksi työntää Miken päätä rintojensa väliin ja puhuu jalkapallosta ja George Bestistä. 

Mike alkaa ihastua Susaniin, vaikka tämä on kihloissa varakkaan ja komean Chrisin (Christopher Sandford) kanssa. Mike huomaa Susanin myös pettävän sulhastaan uimahallin miespuolisen liikunnanopettajan kanssa (joka koskettelee arveluttavasti teini-ikäisiä tyttöoppilaitaan). Mike alkaa seurata Susania ja häiritä tämän treffejä milloin Chrisin, milloin liikunnanopettajan kanssa, ja joutuu jopa poliisin puhutteluun. Mike haluaa Susania niin, että hylkää oman tyttöystävänsä ja torjuu hänelle alennusta lupaavan prostituoidun.

Erään ulkona talvella käydyn riidan tiimellyksessä Mike puraisee Susanin kihlasormuksesta timantin irti ja sylkee sen vahingossa lumihankeen, koska luulee hampaansa lohjenneen. Susan ja Mike keräävät lunta muovisäkkeihin ja raahavat sen sulatettavaksi uimahallin tyhjennettyyn altaaseen. Siivilänä timantin löytymiseksi käytetään Susanin sukkahousuja. Susanin mentyä puhelimeen Mike löytää timantin, riisuu alasti ja yrittää kiristää Susanilta  seksiä timantin vastineeksi. Uimahallin vahtimestari alkaa täyttää allasta tietämättä, että Susan ja Mike ovat sen pohjalla. Mike vaikuttaa aiheuttavansa tahallaan tapauksen, jossa Susan loukkaa päänsä. Elokuvan loppu jättää avoimeksi mitä tarkalleen tapahtuu. Viimeisessä kuvassa alaston Mike syleilee alastonta, verta vuotavaa Susania altaan veden alla.

Rooleissa

Tuotanto
Brittiläis-saksalainen tuotanto kuvattiin muutamia Lontoon Sohon ulkokohtauksia lukuun ottamatta Saksan Münchenissä. Elokuvan musiikin tekivät brittiläinen Cat Stevens ja saksalainen krautrock-yhtye Can.

Vastaanotto
Hyväilysi kosketus sai Suomessa ensi-iltansa 11.2.1972 ja keräsi sen vuoden loppuun mennessä 27 384 teatterikatsojaa, mikä teki siitä vuoden 91:nneksi katsotuimman elokuvan.Suomen katsotuimmat elokuvat vuonna 1972, Elokuvauutiset 2008. Viitattu 27.9.2015. Televisiossa elokuva esitettiin Mainos-TV:n ohjelmistossa helmikuussa 1977., Esitystiedot. Viitattu 27.9.2015.

Vuonna 2011 British Film Institute tuotti elokuvasta restauroidun digitaaliversion, joka julkaistiin myös dvd-levynä.A New Digital Restoration, Deep End, Directed by Jerzy Skolimowski, British Film Institute BFI 4.4.2011. Viitattu 26.9.2015.

Suomen Kuvalehden Kalle Kinnunen näki Deep Endin ensi kertaa Karlovy Varyn elokuvajuhlilla vuonna 2011. Hänestä elokuva on unohdettu klassikko, ”harvinaisen energinen, täynnä huumoria ja jännitteeltään huikea”.Kinnunen, Kalle: Karlovy Vary 2011: suuri tuntematon Jerzy Skolimowski, Suomen Kuvalehti 5.7.2011. Viitattu 26.9.2015.

The New York Timesin kriitikot valitsivat Deep Endin vuonna 2004 yhdeksi kaikkien aikojen tuhannesta parhaasta elokuvasta maailmassa.

Lähteet

Luokka:Vuoden 1970 saksalaiset elokuvat
Luokka:Vuoden 1970 brittiläiset elokuvat